**ОБРАЗЛОЖЕЊЕ**

**I. Правни основ за доношење Стратегије**

Правни основ за доношење Стратегије садржан је у члановима 19. и 20. Закона о култури и члана 8. став 1. Закона о Народној скупштини, којима је прописано да Стратегију развоја културе Републике Србије доноси Народна скупштина на предлог Владе, на период од десет година и да садржи: 1) Анализу постојећег стања и делатности у Србије, 2) Основне поставке развоја културе, 2) Стратешке правце и инструменте развоја културе, 3) План реализације, 4) Критеријуме, индикаторе и поступке евалуације.

**II. Разлози за доношење Стратегије**

До сада у Републици Србији није израђен и усвојен ниједан свеобухватан стратешки документ у области културе. Анализа садашњег стања у култури показује да је такав документ неопходан, у циљу планског и систематског регулисања јавне политике у овој области.

Анализа садашњег стања у култури Републике Србије показала је непостојање планског приступа развоју културе, посебно имајући у виду недовољност и недовољну усклађеност постојећег регулаторног оквира за потребе равномерног, уједначеног и плански осмишљеног развоја културе у нашој земљи, као и недостатак планског приступа развоју установа културе и система улагања у културу. Све ово се одражава на могућност равноправног учешћа грађана у култури и задовољавања и неговања културних потреба наших грађана, као и на продукцију културног стваралаштва и њену адекватну репрезентацију у иностранству. Процес дигитализације, који је од виталне важности како за заштиту, представљање и интерпретацију културног наслеђа, тако и за продукцију, представљање и интерпретацију савременог стваралаштва, веома је слабо развијен и такође захтева плански осмишљен приступ. Препознат је и недостатак систематске бриге о очувању српског језика и српског идентитета ван граница Србије, што је од виталне важности за одржање, продуктивност и препознатљивост наше културе у свету. Као свеобухватан документ јавне политике, стратегија је неопходан основ за планско и целовито унапређење система културе у Републици Србији.

Основни циљ доношења стратегије јесте плански и систематски приступ регулисању јавне политике у области културе, односно плански и систематски приступ развоју културе Републике Србије у наредном десетогодишњем периоду. Жељени резултат усвајања стратегије је постављање јасних стратешких приоритета и праваца развоја културе у Републици Србији, на основу којих ће сви субјекти у култури моћи да планирају своје активности.

У току анализе разматране су могућности да се проблем реши интервенцијама у регулаторном оквиру, да се задржи *status quo* уз ослањање на постојећу праксу и да се проблем реши парцијалним мерама.

Уз уочавање недостатака постојећих пракси, заузет је став да интервенисање у регулаторном оквиру или парцијалне мере не би довеле до систематског решења уочених проблема у систему културе Републике Србије.

С обзиром на претходно, одлучено је да је документ јавне политике на нивоу стратегије најадекватније решење за целовит и плански приступ постојећим проблемима развоја културе у Републици Србији.

**III. Објашњење основних правних института и појединачних решења**

Стратегијом су одређени приоритети развоја културе Републике Србије у наредном десетогодишњем периоду: 1) развој кадрова и инфраструктуре, 2) европске интеграције и међународна сарадња и 3) подстицање улоге културе у развоју друштва.

Кроз примену у два приоритетна подручја развоја културе (културно наслеђе и савремено стваралаштво) стратегијом је одређен један општи и пет посебних циљева.

Општи циљ је: Унапређење улоге културе у животу грађана Републике Србије.

Посебни циљеви Стратегије су:

1. Унапређење регулаторног оквира, институционалних капацитета и система финансирања у култури;
2. Развој система улагања у установе културе и заштиту културног наслеђа;
3. Развој продукције, културних потреба и равноправно учешће грађана у културном животу;
4. Унапређење међународне сарадње и процеса европских интеграција у области културе;
5. Дигитализација у култури.

**IV. Процена финансијских средстава потребних за спровођење стратегије**

Финансирање културних делатности пре свега почива на јавним средствима која су опредељена републичким, покрајинским и буџетом јединица локалне самоуправе, док, поред јавних средстава, веома важну и значајну подршку развоју културе може пружити и приватни сектор.

Заступајући став да је у развој културе потребно улагати средства у износу од најмање 1% буџета државе, тежиће се да се издвајања, која се односе на рад установа културе, капиталне инвестиције, финансирање и суфинансирање програма и пројеката, признање за врхунски допринос националној култури, подстицање пројеката међуресорне сарадње, увећавају у складу са могућностима и фискалном политиком Републике Србије.

Саставни део Стратегије развоја културе Републике Србије за период од 2020 до 2029. године је Акциони план за спровођење Стратегије развоја културе Републике Србије израђен за средњорочни период од 2020. до 2022. године, са разрађеним мерама које доприносе остваривању посебних циљева Стратегије. Утврђивање трошкова Акционог плана за спровођење Стратегије развоја културе Републике Србије за период 2020-2022. године рађено је у складу са Приручником за обрачун трошкова јавних политика (који је у припреми), који се методолошки базира на примени Упутства Европске комисије о обрачуну трошкова из Методолошких смерница за обрачун трошкова структурних реформи из 2019. године, као и СИГМА смерница Збирке алата и искустава за обрачун трошкова политика (које подразмевају да се приликом обрачуна трошкова документа јавне политике обрачунавају додатни, директни и варијабилни трошкови нових активности или увећаног обима постојећих активности неопходних за реализацију планираних мера у оквиру Акционог плана и достизања посебних циљева стратегије , при чему у обзир нису узимане редовне/текуће активности, већ само додатне или увећан обим текућих активности које су Министарство културе и информисања и релевантне институције Републике Србије предвиделе својим буџетима и програмским активностима у оквиру њих). У утврђивању трошкова Акционог плана за спровођење Стратегије развоја културе Републике Србије за период 2020-2022. године активно су учествовали представници Републичког секретаријата за јавне политике и чланова Пројектног тима који је, у оквиру ЕУ пројекта подршке реформи јавне управе Републике Србије ангажован на изради смерница за процену трошкова јавних политика. Израда трошковника Акционог плана за спровођење Стратегије развоја културе Републике Србије је био пилот пројекат у оквиру припреме Приручника за обрачун трошкова јавних политика.Укупна индикативна додатна средства неопходна за спровођење Акционог плана Стратегије развоја културе планирана су **у односу на средства опредељена за спровођење планираних мера у 2019. години као базној**.

**Укупна процењена додатна средства у односу на 2019. годину као базну,** утврђена у складу са СИГМА Методологијом обрачуна тошкова, која су неопходна за спровођење планираних мера и која су **исказана у Акционом плану** за период 2020-2022. године износе **6.823.292.000** динара (Министарство културе и информисања – **6.813.593.000** динара; Министарство просвете, науке и технолошког развоја – **9.699.000** динара). Укупна процењена додатна средства исказана у Акционом плану по годинама спровођења износе: у 2020. години – 2.134.230.000 динара (Министарство културе и информисања – 2.130.997.000динара; Министарство просвете, науке и технолошког развоја – 3.233.000динара) , у 2021. години – 2.336.523.000 динара (Министарство културе и информисања – 2.333.290.000динара; Министарство просвете, науке и технолошког развоја – 3.233.000динара) и у 2022. години – 2.352.539.000 динара (Министарство културе и информисања – 2.349.306.000динара; Министарство просвете, науке и технолошког развоја – 3.233.000динара). У складу са тим **укупна процењена средства** (укупан износ неопходан за спровођење планираних мера за период 2020-2022. године) износе **10.396.621.000** динара (Министарство културе и информисања – **10.239.932.000** динара; Министарство просвете, науке и технолошког развоја – **156.689.000** динара), односно по годинама спровођења: у 2020. години – 3.358.673.000 динара (Министарство културе и информисања – 3.273.110.000динара; Министарство просвете, науке и технолошког развоја – 85.563.000динара), у 2021. години – 3.510.966.000 динара (Министарство културе и информисања – 3.475.403.000динара; Министарство просвете, науке и технолошког развоја – 35.563.000динара) и у 2022. години – 3.526.982.000 динара (Министарство културе и информисања – 3.491.419.000динара; Министарство просвете, науке и технолошког развоја – 35.563.000динара).

Део планираних мера исказаних у акционом плану ће се финансирати средствима обезбеђеним Законом о буџету Републике Србије за 2020. годину („Службени гласник РС”, бр. 84/19) као и средствима планираним у оквиру лимита расхода и издатака утврђених у процесу припреме и доношења Закона о буџету и исказаних пројекцијама буџета за 2021. и 2022. годину. **Укупан износ ових процењених додатних средстава** за период 2020-2022. године – **2.819.666.000** динара (Министарство културе и информисања – **2.809.967.000** динара; Министарство просвете, науке и технолошког развоја – **9.699.000** динара) , односно **укупна процењена финансијска средства** за период 2020-2022. године – **6.364.216.000** динара (Министарство културе и информисања – **6.207.527.000** динара; Министарство просвете, науке и технолошког развоја – **156.689.000** динара).

У наредном периоду очекује се обезбеђивање дела средстава путем одобравања пројектног и програмског зајма од стране Банке за развој Савета Европе које би омогућило финансирање планираних мера исказаних у Акционом плану за период 2020-2022. године у укупном износу од **655.755.000** динара.

**Додатна процењена средства** у износу од **3.347.871.000** динара (означена \* у Акционом плану), односно укупна процењена финансијска средства **3.376.650.000** динара, још увек нису обезбеђена и морају бити усклађивана и планирана имајући у виду ограничене билансне могућности буџета Републике Србије.

За групу активности предвиђених Акционим планом за које које још увек нису обезбеђена средства, извори средства ће се утврдити током спровођења Акционог плана и те активности биће спроведене у складу са обезбеђеним средствима.